b'\n_START_ARTICLE_\nPape\xc5\xbe Sikst III.\n_START_SECTION_\n\xc5\xbdivljenjepis\n_START_PARAGRAPH_\nSikst je bil sin o\xc4\x8deta Siksta (Sixtus) iz rodbine Colonna, Rimljan po rodu._NEWLINE_Za pape\xc5\xbea so ga izvolili 31. julija 432. Kot pape\xc5\xbe je v nadaljevanju nestorijanskih sporov sledil smeri svojega predhodnika. V dveh pismih se je predstavil vzhodnim \xc5\xa1kofom, potrdil Nestorijevo izob\xc4\x8denje in obenem pustil odprta vrata voditelju Nestorijevih prista\xc5\xa1ev, patriarhu Janezu iz Antiohije: \xc4\x8de priznajo zmoto, se lahko vrnejo v naro\xc4\x8dje Cerkve. Ko se je po velikih naporih to Cirilu Aleksandrijskemu res posre\xc4\x8dilo, je pisal z zasedanja rimske sinode: _NEWLINE_ \xc2\xbbSam sveti Peter nam je podaril ta uspeh, ker smo se zbrali ob njegovem grobu. Apostolski prvak je bil med nami kot predsednik; on nas je vodil do zmage.\xc2\xab\xc2\xa0_NEWLINE_V znamenje veselja nad spravo je dal \xc4\x8dudovito okrasiti liberijansko baziliko. _NEWLINE_Podprl je prizadevanja cesarja Teodozija II., da bi pri\xc5\xa1lo do sprave med patriarhom Janezom in aleksandrijskim patriarhom Cirilom, glavnim nasprotnikom Nestorija. Leta 433 sta res podpisala skupni obrazec veroizpovedi in to sporo\xc4\x8dila tudi pape\xc5\xbeu. _NEWLINE_Sikst je imel precej opraviti tudi z novim carigrajskim patriarhom Proklom, ki je \xc5\xbeelel solunski vikariat priklju\xc4\x8diti svojemu patriarhatu. Njegova pisma ka\xc5\xbeejo na \xc4\x8dloveka, ki se je zavedal, da je nosilec Petrove slu\xc5\xbebe v Cerkvi, ki mora nadaljevati Petrovo izro\xc4\x8dilo in ohranjati ter braniti pravo vero._NEWLINE_Liber pontificalis poro\xc4\x8da, da je on posvetil za \xc5\xa1kofa in poslal na Zeleni otok velikega apostola Ircev Patrika.\n_START_SECTION_\nPape\xc5\xbe Sikst III. kot graditelj in obnovitelj cerkva\n_START_PARAGRAPH_\nV Rimu je pape\xc5\xbe Sikst III. razvil bogato gradbeno dejavnost. Dal je postaviti baziliko sv. Lovrenca; uredil je lateransko krstilnico in jo okrasil s porfirnimi stebri. V cerkvi Marije Sne\xc5\xbene je dal napraviti mozaike z upodobitvami Marijinega zmagoslavja na efe\xc5\xa1kem koncilu, ki je potrdil njeno bo\xc5\xbeje materinstvo._NEWLINE_Po legendi je baziliko Marije Sne\xc5\xbene dal zgraditi Liberij. Zato jo imenujejo tudi liberijansko baziliko. Rimski pape\xc5\xbei so  jo v teku stoletij ve\xc4\x8dkrat prenavljali in lep\xc5\xa1ali. V prvotnem stanju se je ohranila srednja cerkvena ladja. _NEWLINE_Takoj po Efe\xc5\xa1kem koncilu je pape\xc5\xbe Sikst III. to sveti\xc5\xa1\xc4\x8de pove\xc4\x8dal in polep\xc5\xa1al. 36 stebrov iz belega marmorja nosi strop, na katerem se nahajajo slike iz Stare zaveze. Strop srednje ladje se lesketa v \xc4\x8distem zlatu. Na stropu kora so slike Marijinega oznanjenja, Svetih treh kraljev, Marijinega kronanja v nebesih itd. Slednja slika je na modri podlagi in prikazuje, kako Marija sprejema nebe\xc5\xa1ko krono iz rok Bo\xc5\xbejega sina. Z obeh strani se bli\xc5\xbeajo angeli in svetniki. Okvir tvori vinska trta z raznimi pticami. _NEWLINE_Vsebina okrasja bazilike Marije Sne\xc5\xbene torej nekako ponazarja vsebino Efe\xc5\xa1kega koncila, ki je poudaril Marijino Bo\xc5\xbeje materinstvo. _NEWLINE_\xc5\xa0e danes nas spominja napis na slavoloku na avtorja: \xc2\xbbXystus populo Romano \xe2\x80\x93 Sikst rimskemu ljudstvu\xc2\xab.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nPape\xc5\xbe Sikst III. je umrl 19. avgusta 440._NEWLINE__NEWLINE_Pokopan je v Baziliki San Lorenzo fuori le mura.'